b"\n_START_ARTICLE_\nHjalmaras Hartmanas\n_START_PARAGRAPH_\nHjalmaras Hartmanas (dan. Hjalmar Hartmann; 1870 m. bir\xc5\xbeelio 11 d. Liere (Biuskeriudas, Norvegija) \xe2\x80\x93 1945 m. gruod\xc5\xbeio 18 d. Hellerupe (dab. Kopenhagos priemiestis, Danija)) \xe2\x80\x93 Danijos agronomas\xe2\x80\x93dar\xc5\xbeininkas ir sodininkas, Lietuvos generalinis garb\xc4\x97s konsulas Kopenhagoje.\n_START_SECTION_\nBiografija\n_START_PARAGRAPH_\nHjalmaro ankstyvojoje vaikyst\xc4\x97je mir\xc4\x97 t\xc4\x97vas, po to \xc5\xa1eima i\xc5\xa1 Norvegijos persik\xc4\x97l\xc4\x97 gyventi \xc4\xaf Danij\xc4\x85. Jam b\xc5\xabnant penkeri\xc5\xb3 met\xc5\xb3, motina i\xc5\xa1tek\xc4\x97jo antr\xc4\x85 kart\xc4\x85. Hjalmaras nuo \xc5\xa1e\xc5\xa1iolikos  met\xc5\xb3 prad\xc4\x97jo mokytis sodininko profesijos Charlottenlundo r\xc5\xabm\xc5\xb3 \xc5\xabkyje (dab. Kopenhagos priemiestis). Eksternu i\xc5\xa1laik\xc4\x97 gimnazijos egzaminus ir 1888 m. buvo priimtas \xc4\xaf Kopenhagos universitet\xc4\x85. V\xc4\x97liau mok\xc4\x97si agronomijos Frederiksberge, sodininkyst\xc4\x97s \xc5\xabkiuose Striesen'e prie Dresdeno ir Carnewitz'e prie Leipcigo. Roitlingene i\xc5\xa1klaus\xc4\x97 pomologijos kurs\xc4\x85, po to profesini\xc5\xb3 \xc5\xbeini\xc5\xb3 s\xc4\x97m\xc4\x97si Gente, Briuselyje ir Londone. Gr\xc4\xaf\xc5\xbe\xc4\x99s \xc4\xaf Danij\xc4\x85, trejus metus dirbo Bregentvedo r\xc5\xabm\xc5\xb3 sode. _NEWLINE_1899 m. kartu su partneriais \xc4\xafk\xc5\xabr\xc4\x97 s\xc4\x97kl\xc5\xb3 auginimo \xc4\xafmon\xc4\x99 Hjalmar Hartmann & Co; 1904\xe2\x80\x931935 m. buvo vienintelis jos savininkas. \xc4\xaemon\xc4\x97 supirkdavo s\xc4\x97klas pas vietinius \xc5\xabkininkus (1911 m. ir pati jas \xc4\x97m\xc4\x97 auginti didesniais kiekiais) ir tiekdavo \xc4\xaf JAV, Vokietij\xc4\x85, Rusij\xc4\x85. 1911 m. atidaryta atstovyb\xc4\x97 Niujorke, o 1930 m. \xe2\x80\x93 ir Pary\xc5\xbeiuje. Apdirbam\xc5\xb3 lauk\xc5\xb3 plotai i\xc5\xa1augo iki 250 ha, Hjalmar Hartmann & Co tapo pla\xc4\x8diai \xc5\xbeinoma dar\xc5\xbeovi\xc5\xb3 s\xc4\x97kl\xc5\xb3 tiek\xc4\x97ja tiek Danijoje, tiek ir u\xc5\xbe jos rib\xc5\xb3. _NEWLINE_1908 m. pri\xc4\x97m\xc4\x97 Danijos pilietyb\xc4\x99. 1926 m. pabaigoje H.Hartmanas buvo paskirtas Lietuvos garb\xc4\x97s konsulu Kopenhagoje. Jo iniciatyva sta\xc5\xbeuot\xc4\x97n \xc4\xaf dan\xc5\xb3 firmas pakviesti dvylika jaun\xc5\xb3 lietuvi\xc5\xb3, taip pat organizavo lietuvi\xc5\xb3 liaudies meno parod\xc4\x85, prof. Balio Sruogos paskaitas Danijos visuomenei. 1932 m. H.Hartmanas paskutin\xc4\xaf kart\xc4\x85 sureng\xc4\x97 Vasario 16-tosios min\xc4\x97jim\xc4\x85 ir (d\xc4\x97l ligos) atsistatydino. Lietuvos ambasadorius Skandinavijoje Jurgis Savickis generalin\xc4\xaf konsul\xc4\x85 apibudino kaip puik\xc5\xb3 komercin\xc4\xaf bendradarb\xc4\xaf.    _NEWLINE_Buvo ved\xc4\x99s, \xc5\xbemona daininink\xc4\x97 Gerda \xe2\x80\x93 \xc5\xbeinomo dan\xc5\xb3 tapytojo Godfredo Christenseno (1845\xe2\x80\x931928) dukt\xc4\x97."